**Likumprojekta “Grozījums Ūdens apsaimniekošanas likumā”**

**sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks | Likumprojekta “Grozījums Ūdens apsaimniekošanas likumā” (turpmāk – likumprojekts) mērķis ir noteikt vides aizsardzības un reģionālās attīstības ministra pilnvaras apstiprināt sākotnējo plūdu riska novērtējumu un iespējamo plūdu postījumu vietu kartes un plūdu riska kartes, kas tiek izstrādātas atbilstoši Eiropas Parlamenta un Padomes 2007. gada 23. oktobra direktīvas 2007/60/EK par plūdu riska novērtējumu un pārvaldību un Ūdens apsaimniekošanas likuma (turpmāk – likums) prasībām.Likumprojekts paredz papildināt likuma 9. pantu, nosakot, ka vides aizsardzības un reģionālās attīstības ministrs apstiprina sākotnējo plūdu riska novērtējumu un iespējamo plūdu postījumu vietu kartes un plūdu riska kartes. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Likuma 9. panta ceturtās daļas 13. punkts uzdod valsts sabiedrībai ar ierobežotu atbildību “Latvijas Vides, ģeoloģijas un meteoroloģijas centrs” (turpmāk – LVĢMC) veikt sākotnējo plūdu riska novērtējumu un, pamatojoties uz tā rezultātiem, identificēt teritorijas, kurās pastāv vai varētu rasties plūdu risks, un identificētajām teritorijām sagatavot iespējamo plūdu postījumu vietu kartes un plūdu riska kartes. Savukārt likuma 24. pants noteic, ka LVĢMC trīs mēnešu laikā pēc tam, kad ir apstiprināti likuma 9. panta ceturtās daļas 13. punktā minētie dokumenti, tai skaitā sākotnējais plūdu riska novērtējums un iespējamo plūdu postījumu vietu kartes un plūdu riska kartes, iesniedz tos Eiropas Komisijā, vienlaicīgi normatīvajos aktos nav noteiktas pilnvaras apstiprināt minētos dokumentus. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Eiropas Parlamenta un Padomes 2007. gada 23. oktobra Direktīvas 2007/60/EK par plūdu riska novērtējumu un pārvaldību (turpmāk – Plūdu direktīva) 4. pants noteic, ka Eiropas Savienības (turpmāk – ES) dalībvalstīm līdz 2011. gada 22. decembrim jāpabeidz sākotnējais plūdu riska novērtējums (turpmāk – Novērtējums). Latvija atbilstoši Plūdu direktīvas 13. pantam pieņēma lēmumu īstenot šajā pantā ietverto pārejas nosacījumu, ka dalībvalstis var pieņemt lēmumu neveikt Novērtējumu, ja pirms 2010. gada 22. decembra jau ir veikts līdzvērtīgs novērtējums. Attiecīgi Latvijā par Novērtējumu tiek uzskatīta “Plūdu riska novērtēšanas un pārvaldības nacionālā programma 2008.-2015. gadam”, kas apstiprināta ar Ministru kabineta 2007. gada 20. decembra rīkojumu Nr. 830 “Par Plūdu riska novērtēšanas un pārvaldības nacionālo programmu 2008. –2015. gadam” (Latvijas Vēstnesis, 2007., 206. nr.).Novērtējums ir nacionāla mēroga pētījums, kas apraksta iepriekš notikušus plūdus, kam bijusi būtiska nelabvēlīga ietekme uz cilvēku veselību, vidi, kultūras mantojumu un saimniecisko darbību un kas nākotnē varētu atkārtoties līdzīgā apmērā. Balstoties uz pieejamo informāciju, tajā identificētas teritorijas ar ievērojamu plūdu risku (nacionālas nozīmes plūdu riska teritorijas). Iespējamo plūdu postījumu vietu un plūdu riska kartes (turpmāk – Plūdu kartes) tiek izstrādātas Novērtējumā identificētajām nacionālas nozīmes plūdu riska teritorijām. Plūdu kartēs attēlo plūdu riskam pakļautās teritorijas platību, ūdens dziļumu, iespējami apdraudēto iedzīvotāju skaitu, saimnieciskās darbības veidu, vides riska objektus, īpaši aizsargājamās dabas teritorijas un citu būtisku informāciju. Plūdu kartes pieejamas Plūdu riska informācijas sistēmā LVĢMC tīmekļvietnē: <https://www.meteo.lv/lapas/vide/pludu-riska-informacijas-sistema/pludu-riska-informacijas-sistema?id=2103&nid=889>. Plūdu kartes Daugavas upju baseinu apgabalam tika izstrādātas 2011. gadā projekta “Informācijas sistēmas izveide plūdu riskam pakļautajām teritorijām Daugavas upes baseinā ES ERAF aktivitātes “Pļaviņu un Jēkabpils pilsētu draudu samazināšana” ieviešanai” ietvaros. Kartēs attēlotā informācija ir statiska, bez iespējām veikt uzlabojumus. Savukārt Plūdu kartes Gaujas, Lielupes un Ventas upju baseinu apgabaliem tika izstrādātas 2015. gadā projekta “Priekšlikumu izstrāde Nacionālajai klimata pārmaiņu pielāgošanās stratēģijai, identificējot zinātniskos datus un pasākumus pielāgošanās klimata pārmaiņām nodrošināšanai, kā arī veicot ietekmju un izmaksu novērtējumu” ietvaros, vienlaicīgi izveidojot Plūdu riska informācijas sistēmu, kas ietver Plūdu kartes, operatīvo hidroloģisko prognožu sistēmu un iespēju plūdu draudu gadījumā sagatavot atbilstošus brīdinājumus. Novērtējumā iekļaujamās informācijas un Plūdu kartēs sniedzamās informācijas saturu un veidu nosaka Ministru kabineta 2009. gada 24. novembra noteikumi Nr.1354 “Noteikumi par sākotnējo plūdu riska novērtējumu, plūdu kartēm un plūdu riska pārvaldības plānu” (Latvijas Vēstnesis, 2009., 189 nr.).Plūdu direktīvas ieviešana norit trīs posmos, izstrādājot: 1) Novērtējumu; 2) Plūdu kartes un 3) plūdu riska pārvaldības plānus. Minētos dokumentus ik pēc sešiem gadiem pārskata un vajadzības gadījumā atjauno.Pirmie upju baseinu apgabalu plūdu riska pārvaldības plāni 2016.-2021. gadam tika izstrādāti 2015. gada beigās, un saskaņā ar likuma 19. panta pirmo daļu ir apstiprināti ar vides aizsardzības un reģionālās attīstības ministra rīkojumiem (vides aizsardzības un reģionālās attīstības ministra 2015. gada 17. novembra rīkojums Nr. 335 “Par Daugavas upju baseinu apgabala apsaimniekošanas plāna un plūdu riska pārvaldības plāna 2016.-2021. gadam apstiprināšanu” un vides aizsardzības un reģionālās attīstības ministra 2015. gada 22. decembra rīkojums Nr. 378 “Par Gaujas, Lielupes un Ventas upju baseinu apgabalu apsaimniekošanas plānu un plūdu riska pārvaldības plānu 2016.-2021. gadam apstiprināšanu”). Plūdu direktīvas 14. pants noteic, ka Novērtējumu pārskata un vajadzības gadījumā atjaunina līdz 2018. gada 22. decembrim un pēc tam reizi sešos gados. Ievērojot minēto, LVĢMC ir atjaunojis 2007. gadā veikto Novērtējumu un izstrādājis jaunu dokumentu “Sākotnējā plūdu riska novērtējuma ziņojums 22.12.2021.-2027.gada plūdu risku pārvaldības plānu sagatavošanai” (turpmāk – Novērtējuma projekts), tā sabiedriskā apspriešana norisinājās no 2018. gada 15. aprīļa līdz 2018. gada 30. jūnijam. Taču likums nevienam neparedz pilnvaras apstiprināt Novērtējuma projektu. Vienlaicīgi likums paredz, ka plūdu riska pārvaldības plānus, kas tiek izstrādāti tām teritorijām, kas identificētas Novērtējumā, apstiprina vides aizsardzības un reģionālās attīstības ministrs. Tādējādi būtu pamatoti un lietderīgi, ka arī Novērtējumu apstiprina identiskā līmenī – ar vides aizsardzības un reģionālās attīstības ministra rīkojumu. Vienlaicīgi Plūdu direktīvas 14. pants noteic, ka Plūdu kartes pārskata un vajadzības gadījumā atjaunina līdz 2019. gada 22. decembrim un pēc tam reizi sešos gados.Lai LVĢMC līdz 2019. gada 22. martam varētu sagatavot un iesniegt Eiropas Komisijai ziņojumu par Novērtējuma projektu, Novērtējuma projektu ir nepieciešams apstiprināt vides aizsardzības un reģionālās attīstības ministram. *Mērķis un būtība*Likumprojekta mērķis ir likumā noteikt vides aizsardzības un reģionālā attīstības ministra pilnvaras apstiprināt sākotnējo plūdu riska novērtējumu un Plūdu kartes, lai minētos dokumentus varētu izmantot kā pamatu plūdu riska pārvaldības pasākumu un attiecīgu investīciju plānošanai katram nākamajam sešu gadu periodam plūdu pārvaldības jomā. Ja likumprojektā paredzētais tiesiskais regulējums netiks pieņemts savlaicīgi, netiks izpildītas ES un likumā noteiktās prasības, attiecīgi LVĢMC līdz 2019. gada 22. martam nevarēs iesniegt ziņojumu par Novērtējumu Eiropas Komisijā. Vienlaicīgi tas kavēs plūdu postījumu un riska karšu pārskatīšanu un atjaunošanu un plūdu riska pārvaldības plānu 2022. – 2027. gadam izstrādi, kam Novērtējums tiek izmantots kā pamats. Kā arī nebūs iespējams savlaicīgi plānot prioritātes nākamā ES finanšu plānošanas periodam (2021. – 2027. gadam). |
| 3. | Projekta izstrādē iesaistītās institūcijas un publiskas personas kapitālsabiedrības | Nav. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un****administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Nav. |
| 2. | Tiesiskā regulējuma ietekme uz tautsaimniecību un administratīvo slogu | Likumprojekts fiziskām un juridiskām personām nemaina tiesības un pienākumus, kā arī veicamās darbības. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| IV. Tiesību akta projekta ietekme uz spēkā esošo tiesību normu sistēmu |
| 1. | Nepieciešamie saistītie tiesību aktu projekti | Nav. |
| 2. | Atbildīgā institūcija | Vides aizsardzības un reģionālās attīstības ministrija (turpmāk – VARAM).  |
| 3. | Cita informācija | Nav. |

|  |
| --- |
| V. Tiesību akta projekta atbilstība Latvijas Republikas starptautiskajām saistībām |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Saskaņā ar Ministru kabineta 2009. gada 25. augusta noteikumu Nr. 970 “Sabiedrības līdzdalības kārtība attīstības plānošanas procesā” 7.4.1 apakšpunktu sabiedrības pārstāvji ir aicināti līdzdarboties, rakstiski sniedzot viedokli par likumprojektu tā izstrādes stadijā. Sabiedrības pārstāvji bija informēti par iespēju līdzdarboties, ievērojot publicēto paziņojumu par līdzdalības procesu VARAM tīmekļvietnē [www.varam.gov.lv](http://www.varam.gov.lv/).  |
| 2. | Sabiedrības līdzdalība projekta izstrādē | Likumprojekts un tā anotācija 2018. gada 15. oktobrī tika publicēta VARAM tīmekļvietnē [http://www.varam.gov.lv/lat/lidzd/ pazinojumi\_par\_lidzdalibas\_iesp/](http://www.varam.gov.lv/lat/lidzd/%20pazinojumi_par_lidzdalibas_iesp/) sadaļā “Sabiedrības līdzdalība”. |
| 3. | Sabiedrības līdzdalības rezultāti | Viedokļi, iebildumi vai priekšlikumi no sabiedrības pārstāvjiem nav saņemti.  |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas  | Nav. |
| 2. | Projekta izpildes ietekme uz pārvaldes funkcijām un institucionālo struktūru | Likumprojekts neietekmē iesaistīto institūciju funkcijas un uzdevumus.Likumprojekts neparedz jaunu institūciju izveidi, likvidāciju vai reorganizāciju. |
| 3. | Cita informācija | Nav. |

Vides aizsardzības un

reģionālās attīstības ministrs Kaspars Gerhards

Jakovļeva 67026440

Ieva.Jakovleva@varam.gov.lv